Afgedankte amptenaar kry groot betaaldag ondanks korrupsiebewerings | Maroela Media
Dit het aan die lig gekom tydens ŉ geskrewe antwoord deur Qedani Mahlangu, Gautengse LUR vir gesondheid, op ŉ vraag deur die DA se Jack Bloom.
Brian Ndoda Biyela het intussen regstappe gedoen teen sy afdanking deur die KwaZulu-Natalse departement van gesondheid. Hy het vroeër vir die Gautengse departement van gesondheid gewerk.
Biyela is in Augustus geskors te midde van bewerings van tenderongerymdhede. Hy het in Desember sy bedanking by die Gautengse departement van gesondheid ingedien.
Mahlangu het in haar geskrewe antwoord, wat in News24 se besit is, gesê Biyela het bedank voordat hy aangekla kon word. Mahlangu het ook gesê Biyela staan nie op enige strafregtelike klagtes tereg nie en is R203 650 betaal toe hy die Gautengse departement van gesondheid verlaat het.
Biyela is in Februarie as die hoof van finansies van die KwaZulu-Natalse departement van gesondheid aangestel. Nadat sy aanstelling in Maart aan die lig gekom het, het Sibongiseni Dhlomo, KwaZulu-Natalse LUR vir gesondheid, hom van die aanstelling gedistansieer en gesê dit is onwettig en dat hy nooit oor die aanstelling geraadpleeg is nie.
Biyela het vroeër vandeesmaand aansoek gedoen om ŉ interdik om die KwaZulu-Natalse departement van gesondheid te dwing om hom weer aan te stel. Dit was onsuksesvol. Sy aansoek om sy afdanking teen te staan sal later vandeesmaand aangehoor word.
Die Gautengse departement van gesondheid het nooit die aard van die bewerings teen Biyela bekend gemaak nie. “Ek is verbaas dat Mahlangu weier om te sê waarvan Biyela aangekla is en dat geen strafregtelike klagte teen hom aanhangig gemaak is nie aangesien dit blyk dat hy oor korrupsie geskors is,” het Bloom gesê.
Lekker man lekker. So sorg hulle maar vir mekaar.